               AN COIMISIÚN EORPACH
            An Bhruiséil,8.4.2022
            COM(2022) 165 final
            2022/0108(NLE)

            Togra le haghaidh
            RIALACHÁN ÓN gCOMHAIRLE
            lena leasaítear Rialachán (AE) 2022/109 ón gComhairle lena socraítear le haghaidh 2022 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Ós rud é go rabhthas ag leanúint den phlé idir an tAontas agus an Iorua i mí an Mhárta 2022 maidir le rochtain chomhionann agus neamh‑idirdhealaitheach ar uiscí Spitzbergen (Svalbard) le haghaidh cabhlaigh an Aontais a bhíonn ag iascaireacht trosc (Gadus morhua), chuir an Chomhairle síneadh le tréimhse chur i bhfeidhm chuóta sealadach de chuid an Aontais de 4500 tona le haghaidh trosc in uiscí Svalbard agus in uiscí idirnáisiúnta fholimistéar 1 agus roinn 2b ICES ón 31 Márta 2022 go dtí an 30 Aibreán 2022 (Rialachán (AE) 2022//[…
                  1
               ]). Chuir an Iorua síneadh le tréimhse chur i bhfeidhm chuóta sealadach de chuid an Aontais le haghaidh trosc in uiscí Svalbard go dtí an 30 Aibreán 2022.

               Táthar ag leanúint den phlé go fóill idir an tAontas agus an Iorua maidir le rochtain chomhionann agus neamh‑idirdhealaitheach ar uiscí Svalbard le haghaidh cabhlaigh an Aontais a bhíonn ag iascaireacht trosc. Go dtí go mbeidh toradh ar an bplé sin, molann an Coimisiún go socróidh an Chomhairle cuóta de chuid an Aontais le haghaidh trosc in uiscí Svalbard agus in uiscí idirnáisiúnta fholimistéar 1 agus roinn 2b ICES, sula rachaidh an tréimhse shínithe a cuireadh le cur i bhfeidhm chuóta sealadach de chuid an Aontais in éag an 30 Aibreán 2022. Na deiseanna iascaireachta le haghaidh trosc in uiscí Svalbard agus in uiscí idirnáisiúnta fholimistéar 1 agus roinn 2b ICES, marcáiltear pm (pro memoria) orthu go dtí go mbeidh toradh ar an bplé sin. A luaithe a bheidh toradh an phlé sin ar eolas, cuirfear faoi bhráid na Comhairle páipéar leathoifigiúil ó sheirbhísí an Choimisiúin ina leagfar amach na deiseanna ábhartha iascaireachta.

               •Comhsheasmhacht le forálacha beartais atá sa réimse beartais cheana

               Tá na bearta atá beartaithe comhsheasmhach le cuspóirí agus le rialacha CBI agus tá siad comhsheasmhach le beartas an Aontais maidir le forbairt inbhuanaithe.

               •Comhsheasmhacht le beartais eile de chuid an Aontais

               Tá na bearta a mholtar comhsheasmhach le beartais eile an Aontais, go háirithe leis na beartais i réimse an chomhshaoil.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Is é Airteagal 43(3) den Chonradh ar Fheidhmiú an Aontais Eorpaigh bunús dlí an togra seo.

               •Coimhdeacht (i gcás inniúlacht neamheisiach)

               Tagann an togra faoi inniúlacht eisiach an Aontais dá dtagraítear in Airteagal 3(1)(d) den Chonradh ar Fheidhmiú an Aontais Eorpaigh. Dá bhrí sin, níl feidhm ag prionsabal na coimhdeachta.

               •Comhréireacht

               Leis an togra leithdháiltear na deiseanna iascaireachta ar na Ballstáit i gcomhréir le cuspóirí Rialachán (AE) Uimh. 1380/2013
                  2
               . De bhun Airteagail 16 agus 17 de Rialachán (AE) Uimh. 1380/2013, tá cinneadh le déanamh ag na Ballstáit maidir leis an gcaoi a bhféadfar na deiseanna iascaireachta a leithdháiltear orthu a leithdháileadh ar shoithí a bhfuil a mbratach ar foluain acu i gcomhréir le critéir áirithe maidir le le leithdháileadh na ndeiseanna iascaireachta. Dá bhrí sin, tá an corrlach lánroghnach is gá le feidhmiú ag na Ballstáit agus an ghabháil iomlán incheadaithe (TAC) leithdháilte á leithdháileadh acu a chumhdaítear leis an togra a bhaineann leis an tsamhail shóisialta/eacnamaíoch dá rogha.

               Ní bheidh aon impleacht airgeadais nua ag an togra do na Ballstáit. Socraíonn an Chomhairle deiseanna iascaireachta gach bliain agus tá na hacmhainní poiblí agus príobháideacha chun é a chur chun feidhme i bhfeidhm cheana féin.

               •An rogha ionstraime

               An ionstraim atá beartaithe: Rialachán.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Ní bhaineann le hábhar.

               •Comhairliúcháin leis na páirtithe leasmhara

               Le linn an phlé leis an Iorua maidir le rochtain chomhionann agus neamh‑idirdhealaitheach ar uiscí Svalbard le haghaidh cabhlaigh an Aontais a bhíonn ag iascaireacht trosc, chuir an Coimisiún na páirtithe leasmhara ar an eolas agus chuaigh sé i gcomhairle leo, go háirithe le hionadaithe thionscal na hiascaireachta agus leis an gComhairle Comhairlí Fadraoin. Choinnigh an Coimisiún teagmháil rialta freisin le húdaráis riaracháin na mBallstát trí chruinnithe teicniúla agus trí chruinnithe de chuid mheitheal na Comhairle um an mbeartas iascaigh.

               •Bailiú agus úsáid saineolais

               Bunófar an togra ar an gcomhairle eolaíoch atá ar fáil ón gComhairle Idirnáisiúnta um Thaiscéalaíocht na Mara (ICES) agus ar an bplé leis na páirtithe lena mbaineann.

               •Measúnú tionchair

               Déileáladh le haon ghné is ábhartha le measúnú a dhéanamh ar na tionchair a d’fhéadfadh a bheith ar na deiseanna iascaireachta a chumhdaítear leis an togra le linn ullmhú agus sheoladh an phlé leis an Iorua.

               •Oiriúnacht rialála agus simpliú

               Ní bhaineann le hábhar.

               •Cearta bunúsacha

                  Ní bhaineann le hábhar.

               4.IMPLEACHTAÍ BUISÉADACHA

               Ní bheidh impleachtaí buiséadacha ag na bearta atá beartaithe.

               5.EILIMINTÍ EILE

               Deonaítear faoi Chonradh an 9 Feabhra 1920 a bhaineann le Spitsbergen (Svalbard) (‘Conradh Pháras 1920’) rochtain chomhionann agus neamh‑idirdhealaitheach ar acmhainní do gach Páirtí sa Chonradh sin, lena n‑áirítear i ndáil le hiascaireacht.

               I mí na Nollaig 2020, bhunaigh an Iorua cuóta de chuid an Aontais le haghaidh trosc in uiscí Svalbard do 2021 i reachtaíocht na hIorua a bhí i bhfad níos ísle (6 760 tona níos ísle) ná cuóta an Aontais a bhunaigh an Chomhairle i mí na Nollag 2020 maidir le trosc in uiscí Svalbard agus in uiscí idirnáisiúnta fholimistéar 1 agus roinn 2b ICES le haghaidh 2021 (Rialachán (AE) 2021/92
                  3
               ).

               Chuaigh an Coimisiún i dteagmháil leis an Iorua i rith 2021 agus 2022, agus leanann sé de bheith i dteagmháil léi maidir leis an tsaincheist sin.

               2022/0108 (NLE)

               Togra le haghaidh

               RIALACHÁN ÓN gCOMHAIRLE

               lena leasaítear Rialachán (AE) 2022/109 ón gComhairle lena socraítear le haghaidh 2022 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Le Rialachán (AE) 2022/109
                  4
                ón gComhairle socraíodh le haghaidh 2022 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad.

               (2)Le Rialachán (AE) 2022/109 ón gComhairle, bunaíodh, don chéad ráithe in 2022, cuóta sealadach de chuid an Aontais de 4500 tona le haghaidh cabhlaigh an Aontais a bhíonn ag iascaireacht trosc (Gadus morhua) in uiscí Spitzbergen (Svalbard) agus in uiscí idirnáisiúnta fholimistéar 1 agus roinn 2b ICES. Le Rialachán (AE) 2022[…
                  5
               ] ón gComhairle, cuireadh síneadh le tréimhse chur i bhfeidhm an chuóta shealadaigh sin de chuid an Aontais de 4500 tona go dtí an 30 Aibreán 2022.

               (3)Ba cheart cuóta de chuid an Aontais le haghaidh trosc in uiscí Svalbard agus in uiscí idirnáisiúnta fholimistéar 1 agus roinn 2b ICES a shocrú sula rachaidh an tréimhse shínithe a cuireadh le cur i bhfeidhm chuóta sealadach de chuid an Aontais in éag an 30 Aibreán 2022. Ba cheart an cuóta sin de chuid an Aontais a shocrú i gcomhréir le toradh an phlé idir an tAontas agus an Iorua maidir le rochtain chomhionann agus neamh‑idirdhealaitheach ar uiscí Svalbard le haghaidh cabhlaigh iascaireachta an Aontais a bhíonn ag iascaireacht trosc.

               (4)Ba cheart aon chuóta a leithdháileadh ar na Ballstáit i gcomhréir le Cinneadh 87/277/CEE ón gComhairle
                  6
               , scair na Polainne den chuóta de chuid an Aontais agus faoi réir na n‑oiriúnuithe is gá de bharr tharraingt siar na Ríochta Aontaithe as an Aontas.

               (5)Dá bhrí sin, ba cheart Rialachán (AE) 2022/109 a leasú dá réir.

               (6)Tá feidhm ag na teorainneacha gabhála dá bhforáiltear i Rialachán (AE) 2022/109 ón 1 Eanáir 2022. Ba cheart, dá bhrí sin, feidhm a bheith ag na forálacha arna dtabhairt isteach leis an Rialachán seo ón dáta sin freisin. Ní dhéanann an cur i bhfeidhm cúlghabhálach sin difear do phrionsabal na deimhneachta dlíthiúla agus don phrionsabal i dtaobh ionchais dhlisteanacha a chosaint mar go bhfuil méadú tagtha ar na deiseanna iascaireachta atá i gceist. Ar chúiseanna práinne, ba cheart an Rialachán seo a theacht i bhfeidhm an lá tar éis lá a fhoilsithe in Iris Oifigiúil an Aontais Eorpaigh,

               TAR ÉIS AN RIALACHÁN SEO A GHLACADH:

               Airteagal 1
                  Leasú ar Rialachán (AE) 2022/109

               Leasaítear Rialachán (AE) 2022/109 mar a leanas:

               In Iarscríbhinn IB, cuirtear an méid seo a leanas in ionad an cheathrú tábla:

               ‘

                        Speiceas:

                        An trosc

                        Gadus morhua

                        Limistéar:

                        1 agus 2b

                        (COD/1/2B.)

                        An Ghearmáin

                        pm

                        (1)(2)

                        TAC anailíseach

                        Ní bheidh feidhm ag Airteagal 3 de Rialachán (CE) Uimh. 847/96.

                        Ní bheidh feidhm ag Airteagal 4 de Rialachán (CE) Uimh. 847/96.

                        An Spáinn

                        pm

                        (1)(2)

                        An Fhrainc

                        pm

                        (1)(2)

                        An Pholainn

                        pm

                        (1)(2)

                        An Phortaingéil

                        pm

                        (1)(2)

                        Ballstáit eile

                        pm

                        (1)(2)(3)

                        An tAontas

                        pm

                        (1)(2)

                        TAC

                        Ní bhaineann le hábhar

                        (1)

                        Tá cionroinnt sciar an stoic troisc atá ar fáil don Aontas i limistéar Spitsbergen agus Oileán na mBéar agus na foghabhálacha gaolmhara cadóg go hiomlán gan dochar do na cearta agus na hoibleagáidí a eascraíonn as Conradh Pháras 1920.

                        (2)

                        Féadfaidh suas le 14 % de gach dola a bheith ina fhoghabhálacha cadóg. Tá na cainníochta foghabhálacha cadóg sa bhreis ar na cuótaí troisc.

                        (3)

                        Seachas an Ghearmáin, an Spáinn, an Fhrainc, an Pholainn agus an Phortaingéil. Na gabhálacha atá le ríomh in aghaidh an chuóta chomhroinnte seo, déanfar iad a thuairisciú ar leithligh (COD/1/2B_AMS).

               ’

               Airteagal 2

               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 1 Eanáir 2022.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Rialachán (AE) 2022/[...] ón gComhairle

                     (2)

                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lgh. 22-61).

                     (3)

                        Rialachán (AE) 2021/92 ón gComhairle an 28 Eanáir 2021 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 31, 29.1.2021, lgh. 31-192).

                     (4)

                        Rialachán (AE) 2022/109 ón gComhairle an 27 Eanáir 2022 lena socraítear le haghaidh 2022 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 21, 31.1.2022, lgh. 1-164).

                     (5)

                        Rialachán (AE) 2022/[...] ón gComhairle

                     (6)

                        Cinneadh 87/277/CEE ón gComhairle an 18 Bealtaine 1987 maidir le féidearthachtaí gabhála do throsc i réigiún Spitsbergen agus Oileán na mBéar a leithdháileadh agus i Roinn 3M mar a shainítear i gCoinbhinsiún NAFO (IO L 135, 23.5.1987, lch. 29).


               AN COIMISIÚN EORPACH
            An Bhruiséil,13.4.2022
            COM(2022) 179 final
            2022/0118(COD)

            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear agus lena gceartaítear Rialachán (AE) Uimh. 508/2014 a mhéid a bhaineann le bearta sonracha chun iarmhairtí ionsaí míleata na Rúise ar an Úcráin le haghaidh gníomhaíochtaí iascaireachta a laghdú agus chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin a mhaolú

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  An t‑ionsaí míleata atá á dhéanamh ag an Rúis ar an Úcráin ón 24 Feabhra 2022, tá tionchar á imirt aige ar oibreoirí na hearnála iascaigh agus dobharshaothraithe san Aontas. Cuireadh go borb le déine an mhéadaithe ar phraghsanna príomhionchur amhail fuinneamh agus amhábhair toisc gur cuireadh isteach ar shreafaí trádála tráchtearraí ón Rúis agus ón Úcráin, sreafaí trádála a bhfuil ríthábhacht leo le haghaidh na hearnála iascaigh agus dobharshaothraithe. Tá difear tromchúiseach á dhéanamh don trádáil idir an Úcráin agus an tAontas freisin mar nach bhfuil fáil ar iompar de bharr aerfoirt na hÚcráine a bheith curtha as feidhm de dheasca ionsaí na Rúise, agus na hoibríochtaí loingseoireachta tráchtála uile i gcalafoirt na hÚcráine a bheith ar fionraí. Is dócha go mbeidh iarmhairtí tromchúiseacha ag an ngéarchéim atá ann faoi láthair maidir le soláthar gráin, olaí glasraí agus iasc geal ón Úcráin agus ón Rúis don Aontas, rud a fhágfaidh go mbeidh méadú substaintiúil ar phraghsanna beatha éisc agus ar ghanntanas príomh-amhábhar. Tá cuid de chabhlach an Aontais tar éis scor den iascaireacht mar gheall ar an laghdú ar bhrabúsacht na gníomhaíochta sin agus toisc nach féidir an méadú ar chostais ionchuir a fhritháireamh, amhail praghsanna fuinnimh, atá ag méadú as cuimse. Tá tionchar comhcheangailte na méaduithe costas agus na nganntanas ag dul i bhfeidhm ar na hearnálacha feirmeoireachta agus próiseála bia mara freisin. Dá bhrí sin, tá míshocracht mhór sa mhargadh mar gheall ar mhéaduithe substaintiúla ar chostais, chomh maith le míshocrachtaí trádála, agus teastaíonn gníomhaíocht éifeachtach éifeachtúil ina leith.Tá dochar á dhéanamh ag ionsaí míleata na Rúise ar an Úcráin freisin do shlándáil na ngníomhaíochtaí iascaireachta a bhíonn ar siúl ag iascairí de chuid an Aontais i limistéir chomharsanachta. Fágann sin gur cuireadh isteach ar ghníomhaíochtaí i limistéir áirithe mar réamhchúraim.

               I bhfianaise an mhéid thuas, tá leasú ar Rialachán (AE) Uimh. 508/2014 maidir leis an gCiste Eorpach Muirí agus Iascaigh (CEMI) á mholadh ag an gCoimisiún trí bhearta sonracha a thabhairt isteach chun iarmhairtí ionsaí míleata na Rúise ar an Úcráin le haghaidh gníomhaíochtaí iascaireachta a laghdú agus chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin a mhaolú. Tá an caiteachas incháilithe do ranníocaíocht ón gCiste sin fós go dtí an 31 Nollaig 2023.

               Leis an togra seo, comhlánaítear Cinneadh Cur Chun Feidhme (AE) 2022/500 ón gCoimisiún an 25 Márta 2022 lena mbunaítear ionsaí míleata na Rúise ar an Úcráin mar theagmhas eisceachtúil a bhfuil míshocracht mhór i margaí ina toradh air, teagmhas lena spreagtar bearta tacaíochta géarchéime faoin gCiste Eorpach Muirí, Iascaigh agus Dobharshaothraithe (CEMID). Leis na pacáistí beart faoi CEMI agus CEMID araon, baintear a oiread leasa is féidir as úsáid na n‑acmhainní airgeadais atá ar fáil, chun tacú leis na hearnálacha iascaigh, dobharshaothraithe agus próiseála bia mara le linn na géarchéime atá ann faoi láthair.

               •Comhsheasmhacht le forálacha beartais atá sa réimse beartais cheana

               Tá an togra comhsheasmhach le Rialachán (AE) Uimh. 1380/2013 maidir leis an gcomhbheartas iascaigh agus le Rialachán (AE) Uimh. 1303/2013 maidir le forálacha coiteanna i ndáil le Cistí Aontais a chuirtear chun feidhme faoi bhainistíocht chomhroinnte.

               •Comhsheasmhacht le beartais eile de chuid an Aontais

                  Níl de raon feidhme ag an togra ach leasú spriocdhírithe agus eisceachtúil ar Rialachán (AE) Uimh. 508/2014, agus tá sé comhsheasmhach le beartais eile de chuid an Aontais.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Airteagal 43(2) agus Airteagal 175 den Chonradh ar Fheidhmiú an Aontais Eorpaigh.

               •Coimhdeacht (i gcás inniúlacht neamheisiach)

               Cuirtear forálacha an togra chun feidhme faoi chuimsiú na bainistíochta comhroinnte, i gcomhréir leis an Rialachán Airgeadais.

               •Comhréireacht

               Comhlíonann na forálacha atá beartaithe prionsabal na comhréireachta mar tá siad iomchuí, riachtanach agus níl aon bheart eile is lú srian ar fáil chun na cuspóirí beartais inmhianaithe a bhaint amach.

               •An rogha ionstraime

               An ionstraim atá beartaithe: Rialachán ó Pharlaimint na hEorpa agus ón gComhairle.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Ní bhaineann le hábhar

               •Comhairliúcháin leis na páirtithe leasmhara

               Tá aird dírithe ag páirtithe leasmhara éagsúla ón earnáil iascaigh agus dobharshaothraithe agus ionadaithe de chuid na mBallstát ar na dúshláin a eascraíonn as tionchar ionsaí míleata na Rúise ar an Úcráin ar ghníomhaíochtaí iascaireachta agus an gá le hiarmhairtí an ionsaithe mhíleata a laghdú, agus an gá le héifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin a mhaolú. An gá le tacaíocht airgeadais a fháil le haghaidh na hearnála iascaigh agus dobharshaothraithe, tá sé curtha i dtábhacht ag na hoibreoirí, na páirtithe leasmhara agus na Ballstáit uile lena mbaineann.

               •Bailiú agus úsáid saineolais

                  Ní bhaineann le hábhar

               •Measúnú tionchair

                  Níl gá le measúnú tionchair mar gheall ar chineál eisceachtúil dhéine ionsaí míleata na Rúise ar an Úcráin, ionsaí a éilíonn bearta maolaithe ón Aontas láithreach.

               •Oiriúnacht rialála agus simpliú

                  Ní bhaineann le hábhar

                   •
                        Cearta bunúsacha

                  Níl aon iarmhairt ag an togra seo maidir le cosaint ceart bunúsach.

               4.IMPLEACHTAÍ BUISÉADACHA

               Ní gá aon athrú a dhéanamh ar na huasteorainneacha bliantúla le haghaidh oibleagáidí agus íocaíochtaí sa Chreat Airgeadais Ilbhliantúil mar thoradh ar an modhnú atá beartaithe.

               Ós rud é go bhfuil tionchar mór á imirt ag an ngéarchéim ar ghníomhaíochtaí iascaireachta, dobharshaothraithe agus próiseála, níl na bearta ná na cláir oibríochtúla CEMI atá ann faoi láthair á gcur chun feidhme mar is gnách. Dá bhrí sin, ionas nach gcaillfear acmhainní airgeadais lena bhféadfaí dul i ngleic leis an ngéarchéim go héifeachtach, ba cheart an deis a bheith ag na Ballstáit acmhainní airgeadais laistigh dá gclár oibríochtúil a ath-leithdháileadh faoi ghearrfhógra ar na bearta sonracha. Beidh an deis sin teoranta ag na leithdháiltí buiséadacha atá faighte ag na Ballstáit cheana, óir ní féidir leo na leithdháiltí sin a shárú.

               Leis na leithreasaí íocaíochta atá ar fáil i mbuiséad 2022 le haghaidh CEMI, is féidir freastal ar aistriú idir tosaíochtaí Aontais laistigh de chláir oibríochtúla. Go deimhin, den chuid is mó cuirfear na bearta nua in ionad na mbeart a beartaíodh ar dtús, ar gá iad a athmheas anois de dheasca na míshocrachta ginearálta sa slabhra soláthair. Dá thoradh sin, is é is aidhm do na bearta atá beartaithe cur chun feidhme éifeachtach bhuiséad 2022 agus leithdháileadh 2014-2020 le haghaidh CEMI a áirithiú.

               Déanfaidh an Coimisiún faireachán cúramach ar thionchar an mhodhnaithe atá beartaithe ar leithreasuithe íocaíochta in 2022, agus cur chun feidhme an bhuiséid agus réamhaisnéisí leasaithe na mBallstát araon á gcur san áireamh.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

               Tá feidhm ag na ceanglais maidir le cur chun feidhme, faireachán, meastóireacht agus tuairisciú a bhunaítear i Rialachán (AE) Uimh. 508/2014 agus Rialachán (AE) Uimh. 1303/2013.

               •Doiciméid mhíniúcháin (i gcás treoracha)

                  Ní bhaineann le hábhar

               •Míniúchán mionsonraithe ar fhorálacha sonracha an togra

               Leis an togra, tugtar na bearta a leanas isteach chun iarmhairtí ionsaí míleata na Rúise ar an Úcráin le haghaidh gníomhaíochtaí iascaireachta a laghdú agus chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin a mhaolú:

               ·Cúiteamh airgeadais as an scor sealadach de ghníomhaíochtaí iascaireachta i gcás ina gcuireann ionsaí míleata na Rúise ar an Úcráin slándáil na n‑oibríochtaí iascaireachta i mbaol. An cúiteamh sin, níl sé faoi réir na huasteorann airgeadais a bhunaítear in Airteagal 25(3) de Rialachán CEMI ná faoi réir na tréimhse uasta 6 mhí a leagtar amach in Airteagal 33(2) den Rialachán sin. Tacaítear leis an gcúiteamh sin trí ráta caighdeánach cómhaoinithe an Aontais, is é sin, 75 % den chaiteachas poiblí incháilithe.

               ·Cúiteamh airgeadais d’eagraíochtaí táirgeoirí aitheanta agus do chomhlachais eagraíochtaí táirgeoirí a stórálann táirgí iascaigh nó dobharshaothraithe i gcomhréir leis an sásra stórála a bhaineann le Rialachán (AE) Uimh. 1379/2013 (comheagrú na margaí).

               ·Cúiteamh airgeadais d’oibreoirí na hearnála iascaigh agus dobharshaothraithe (lena n‑áirítear an earnáil próiseála) as an ioncam a bhfuil siad dá uireasa, agus as na costais bhreise a thabhaigh siad mar gheall ar an míshocracht sa mhargadh de dheasca ionsaí míleata na Rúise ar an Úcráin agus a éifeachtaí ar an slabhra soláthair táirgí iascaigh agus dobharshaothraithe.

               Leis an togra, tugtar na scéimeanna cúitimh sin isteach i mbearta CEMI atá ann cheana chun a gcur chun feidhme tapa a éascú. Trí úsáid a bhaint as creat atá ann cheana, seachnaítear an gá le leasuithe móra ar theimpléad na gclár oibríochtúil agus éascaítear ath-chlársceidealú arna dhéanamh ag na Ballstáit. Beidh sé riachtanach, áfach, mionchoigeartuithe teicniúla a dhéanamh ar theimpléad na gclár oibríochtúil agus ar an gcóras tuairiscithe agus faireacháin. Níl práinn leis na coigeartuithe a bhaineann leis an gcóras tuairiscithe agus faireacháin ós rud é go bhfuil tréimhse bliana ag na Ballstáit sular gá dóibh sonraí carnacha a sholáthar arís maidir le hoibríochtaí a roghnaítear le haghaidh cistiú de bhun Airteagal 97(1)(a) de Rialachán CEMI.

               Tugtar isteach leis an togra freisin sásraí solúbthachta chun cur chun feidhme tapa na mbeart nua sin a éascú:

               ·Nós imeachta simplithe um chláir oibríochtúla na mBallstát a leasú a mhéid a bhaineann le tabhairt isteach na mbeart sin, lena n‑áirítear na hacmhainní airgeadais a ghabhann leo a ath-leithdháileadh.

               ·Incháilitheacht chúlghabhálach caiteachais ón 24 Feabhra 2022 ar aghaidh le haghaidh  na mbeart sin.

               ·An fhéidearthacht na méideanna socraithe a cuireadh i leataobh i dtosach le haghaidh bhearta áirithe CEMI (i.e. rialú agus forfheidhmiú, bailiú sonraí) a ath-leithdháileadh ar na bearta nua.

               Ceartaítear sa togra freisin [sa leagan Béarla] botún teicniúil in Airteagal 96 de Rialachán CEMI, inar cheart ‘income forgone’ a chur in ionad ‘income foregone’.

               2022/0118 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear agus lena gceartaítear Rialachán (AE) Uimh. 508/2014 a mhéid a bhaineann le bearta sonracha chun iarmhairtí ionsaí míleata na Rúise ar an Úcráin le haghaidh gníomhaíochtaí iascaireachta a laghdú agus chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin a mhaolú

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) agus Airteagal 175 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  1
               ,

               Ag féachaint don tuairim ó Choiste na Réigiún
                  2
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)An t‑ionsaí míleata atá á dhéanamh ag an Rúis ar an Úcráin ón 24 Feabhra 2022, tá tionchar á imirt aige ar oibreoirí na hearnála iascaigh agus dobharshaothraithe san Aontas. Cuireadh go borb le déine an mhéadaithe ar phraghsanna príomhionchur amhail fuinneamh agus amhábhair, toisc gur cuireadh isteach ar shreafaí trádála tráchtearraí ón Rúis agus ón Úcráin, ar sreafaí trádála iad a bhfuil ríthábhacht leo le haghaidh na hearnála iascaigh agus dobharshaothraithe. Tá difear tromchúiseach á dhéanamh don trádáil idir an Úcráin agus an tAontas mar nach bhfuil fáil ar iompar de bharr aerfoirt na hÚcráine a bheith curtha as feidhm de dheasca ionsaí na Rúise, agus na hoibríochtaí loingseoireachta tráchtála uile i gcalafoirt na hÚcráine a bheith ar fionraí. Is dócha go mbeidh iarmhairtí tromchúiseacha ag an ngéarchéim atá ann faoi láthair maidir le soláthar gráin, olaí glasraí agus iasc geal ón Úcráin agus ón Rúis don Aontas, rud a fhágfaidh go mbeidh méadú substaintiúil ar phraghsanna beatha éisc agus ar ghanntanas príomh-amhábhar. Tá cuid de chabhlach an Aontais tar éis scor den iascaireacht mar gheall ar an laghdú ar bhrabúsacht na gníomhaíochta sin agus toisc nach féidir an méadú ar chostais ionchuir a fhritháireamh, amhail na praghsanna fuinnimh, atá ag méadú as cuimse. Tá tionchar comhcheangailte na méaduithe costas agus na nganntanas ag dul i bhfeidhm ar na hearnálacha feirmeoireachta agus próiseála bia mara freisin. Dá bhrí sin, tá míshocracht mhór sa mhargadh mar gheall ar mhéaduithe substaintiúla ar chostais, chomh maith le míshocrachtaí trádála, agus teastaíonn gníomhaíocht éifeachtach éifeachtúil ina leith.

               (2)Dá bhrí sin, leis an gCiste Eorpach Muirí agus Iascaigh (CEMI) a bhunaítear le Rialachán (AE) Uimh. 508/2014 ó Pharlaimint na hEorpa agus ón gComhairle
                  3
               , ba cheart a bheith in ann tacú le bearta sonracha chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca ionsaí míleata na Rúise ar an Úcráin a mhaolú. Ba cheart na bearta sin cúiteamh airgeadais a áireamh d’eagraíochtaí táirgeoirí aitheanta agus do chomhlachais eagraíochtaí táirgeoirí a stórálann táirgí iascaigh nó dobharshaothraithe i gcomhréir le hAirteagail 30 agus 31 de Rialachán (AE) Uimh. 1379/2013 ó Pharlaimint na hEorpa agus ón gComhairle
                  4
               , agus cúiteamh airgeadais d’oibreoirí na hearnála iascaigh agus dobharshaothraithe as an ioncam a bhfuil siad dá uireasa, agus as aon chostas breise a thabhaigh siad mar thoradh ar an míshocracht sa mhargadh de dheasca ionsaí míleata na Rúise ar an Úcráin agus a éifeachtaí ar an slabhra soláthar táirgí iascaigh agus dobharshaothraithe. Ba cheart caiteachas ar oibríochtaí a fhaigheann tacaíocht faoi na bearta sin a bheith incháilithe ón 24 Feabhra 2022 ar aghaidh, an dáta a cuireadh tús le hionsaí míleata na Rúise ar an Úcráin.

               (3)Ina theannta sin, ba cheart CEMI a bheith in ann tacú le cúiteamh airgeadais as an scor sealadach de ghníomhaíochtaí iascaireachta i gcás ina gcuireann ionsaí míleata na Rúise ar an Úcráin slándáil na n‑oibríochtaí iascaireachta i mbaol. Ba cheart an scor sealadach sin a thosú ón 24 Feabhra 2022 ar aghaidh, an dáta a cuireadh tús le hionsaí míleata na Rúise ar an Úcráin.

               (4)I bhfianaise iarmhairtí móra socheacnamaíocha na míshocrachta sa mhargadh le haghaidh an tslabhra soláthair táirgí iascaigh agus dobharshaothraithe, ba cheart é a bheith indéanta tacú leis an scor sealadach de ghníomhaíochtaí iascaireachta atá ann mar thoradh ar ionsaí míleata na Rúise ar an Úcráin trí ráta cómhaoinithe uasta 75 % den chaiteachas poiblí incháilithe.

               (5)I bhfianaise an ghá le solúbthacht nuair a bhíonn acmhainní airgeadais á n‑ath-leithdháileadh, ba cheart é a bheith indéanta na méideanna socraithe arna mbunú le haghaidh bearta rialaithe agus forfheidhmithe agus le haghaidh bearta maidir le bailiú sonraí a ath-leithdháileadh ar na bearta lena laghdaítear iarmhairtí ionsaí míleata na Rúise ar an Úcráin le haghaidh gníomhaíochtaí iascaireachta agus lena maolaítear éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin. Ar an ábhar céanna, agus gan dochar don chaidhpeáil airgeadais agus don teorannú tréimhse ama atá ann cheana le haghaidh na gcásanna eile scoir shealadaigh de ghníomhaíochtaí iascaireachta, níor cheart an soláthar tacaíochta le haghaidh an scoir shealadaigh de ghníomhaíochtaí iascaireachta mar thoradh ar ionsaí míleata  na Rúise ar an Úcráin a bheith faoi réir caidhpeáil airgeadais agus teorannú tréimhse ama. An oibleagáid i dtaobh tacaíocht a deonaíodh don scor sealadach a asbhaint de thacaíocht a deonaíodh don scor buan de ghníomhaíochtaí iascaireachta a bhaineann leis an soitheach céanna, ba cheart an oibleagáid sin leanúint de bheith i bhfeidhm. Ar mhaithe le soiléireacht dhlíthiúil a mhéid a bhaineann le cur chun feidhme an cháis nua seo de scor sealadach, is gá tagairt don tréimhse incháilitheachta a leagtar amach in Airteagal 65(2) de Rialachán (AE) Uimh. 1303/2013 ó Pharlaimint na hEorpa agus ón gComhairle
                  5
               .

               (6)I bhfianaise a phráinní atá sé an tacaíocht a bhfuil gá leis a sholáthar, ba cheart cur le raon feidhme an nós imeachta shimplithe um chláir oibríochtúla na mBallstát a leasú chun leasuithe a áireamh a bhaineann leis na bearta sonracha chun iarmhairtí ionsaí míleata na Rúise ar an Úcráin le haghaidh gníomhaíochtaí iascaireachta a laghdú agus chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin a mhaolú. Leis an nós imeachta simplithe sin, ba cheart na leasuithe uile is gá a chumhdach chun na bearta lena mbaineann a chur chun feidhme ina n‑iomláine, lena n‑áirítear iad a thabhairt isteach, acmhainní airgeadais a ath-leithdháileadh ó bhearta eile, agus na modhanna chun tacaíocht a ríomh a thuairisciú.

               (7)Ar mhaithe leis an tsoiléireacht dhlíthiúil a mhéid a bhaineann le cur chun feidhme na mbeart nua, is gá botún teicniúil i Rialacháin (AE) Uimh. 508/2014 [an leagan Béarla] a cheartú trí ‘income forgone’ a chur in ionad ‘income foregone’. Tá Airteagal 96 den Rialachán sin á cheartú dá réir.

               (8)I bhfianaise phráinn na tacaíochta a bhfuil gá léi, ba cheart an Rialachán seo a theacht i bhfeidhm an lá tar éis lá a fhoilsithe. I bhfianaise chineál gan choinne ionsaí míleata na Rúise ar an Úcráin agus a thionchar tromchúiseach ar ghníomhaíochtaí iascaireachta agus ar na hearnálacha eacnamaíocha agus na slabhraí soláthair lena mbaineann, ba cheart incháilitheacht na gcostas a bheith cúlghabhálach ón 24 Feabhra 2022 ar aghaidh.

               (9)I bhfianaise na práinne atá ann de dheasca ionsaí míleata na Rúise ar an Úcráin agus thionchar sóisialta agus eacnamaíoch an ionsaithe sin san earnáil iascaigh agus dobharshaothraithe, measadh gurbh iomchuí foráil a dhéanamh maidir le heisceacht ar an tréimhse 8 seachtaine dá dtagraítear in Airteagal 4 de Phrótacal Uimh. 1 maidir le ról na bParlaimintí náisiúnta san Aontas Eorpach, atá i gceangal le CAE, leis an gConradh ar Fheidhmiú an Aontais Eorpaigh agus leis an gConradh lena mbunaítear an Comhphobal Eorpach do Fhuinneamh Adamhach.

               (10)Ba cheart, dá bhrí sin, Rialachán (AE) Uimh. 508/2014 a leasú agus a cheartú dá réir,

               TAR ÉIS AN RIALACHÁN SEO A GHLACADH:

               Airteagal 1
                  Leasuithe ar Rialachán (AE) Uimh. 508/2014

               Leasaítear Rialachán (AE) 508/2014 mar a leanas:

               1. In Airteagal 13, cuirtear an mhír 7 seo a leanas leis:

               ‘7. Na hacmhainní buiséadacha dá dtagraítear i míreanna 2 agus 3, féadfar iad a ath-leithdháileadh ar an tacaíocht dá dtagraítear i bpointe (d) d’Airteagal 33(1), in Airteagal 44(4a), in Airteagal 67 agus in Airteagal 68(3) chun tionchar ionsaí míleata na Rúise ar an Úcráin le haghaidh gníomhaíochtaí iascaireachta a laghdú agus chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin a mhaolú.’

               2. In Airteagal 22(2), cuirtear an méid seo a leanas in ionad phointe (e):

               ‘(e) leasuithe ar chláir oibríochtúla a bhaineann leis an tacaíocht dá dtagraítear i bpointe (d) d’Airteagal 33(1), Airteagal 35, Airteagal 44(4a), pointe (b) d’Airteagal 55(1), Airteagail 57, 66 agus 67, Airteagal 68(3) agus Airteagal 69(3), lena n‑áirítear na hacmhainní airgeadais a ghabhann leo a ath-leithdháileadh chun aghaidh a thabhairt ar iarmhairtí ráig COVID‐19 nó chun iarmhairtí ionsaí míleata na Rúise ar an Úcráin le haghaidh gníomhaíochtaí iascaireachta a laghdú agus chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca an ionsaithe mhíleata sin a mhaolú.’

               3. In Airteagal 33(1), cuirtear an méid seo a leanas in ionad phointe (d):

               ‘(d) i gcás ina dtarlaíonn an scor sealadach de ghníomhaíochtaí iascaireachta idir an 1 Feabhra agus an 31 Nollaig 2020 mar thoradh ar ráig COVID‐19, lena n‑áirítear é sin a bheith amhlaidh le haghaidh soithí a oibríonn faoi chomhaontú comhpháirtíochta iascaigh inbhuanaithe, nó i gcás ina dtarlaíonn sé ón 24 Feabhra 2022 ar aghaidh de dheasca ionsaí míleata na Rúise ar an Úcráin, a chuireann slándáil na ngníomhaíochtaí iascaireachta i mbaol. ’

               4. In Airteagal 33(1), cuirtear an méid seo a leanas in ionad an dara fomhír de phointe (d):

               ‘I gcomhréir leis an dara fomhír d’Airteagal 65(9) de Rialachán (AE) Uimh. 1303/2013 agus de mhaolú ar an gcéad fhomhír de, beidh caiteachas le haghaidh oibríochtaí a fhaigheann tacaíocht faoi phointe (d) den chéad fhomhír den mhír seo incháilithe ón 1 Feabhra 2020 ar aghaidh más toradh na hoibríochtaí ar ráig COVID‑19 nó, ón 24 Feabhra 2022 ar aghaidh, más toradh ar ionsaí míleata na Rúise ar an Úcráin iad, a chuireann slándáil na ngníomhaíochtaí iascaireachta i mbaol.’

               5. In Airteagal 33, cuirtear an méid seo a leanas in ionad mhír 2:

               ‘2. An tacaíocht dá dtagraítear i bpointí (a), (b) agus (c) den chéad fhomhír de mhír 1, féadfar í a dheonú ar feadh tréimhse uasta 6 mhí in aghaidh an tsoithigh i rith na tréimhse incháilitheachta dá dtagraítear in Airteagal 65(2) de Rialachán (AE) Uimh. 1303/2013. Ní bheidh feidhm ag an tréimhse uasta sin maidir leis an tacaíocht dá dtagraítear i bpointe (d) den fhomhír sin.’

               6. In Airteagal 44, cuirtear an méid seo a leanas in ionad mhír 4a:

               ‘4a. Féadfaidh CEMI tacú le scor sealadach de ghníomhaíochtaí iascaireachta mar thoradh ar ráig COVID‑19 nó mar thoradh ar ionsaí míleata na Rúise ar an Úcráin , nithe a chuireann slándáil gníomhaíochtaí iascaireachta i mbaol, mar a fhoráiltear i bpointe (d) d’Airteagal 33(1), faoi na coinníollacha a leagtar síos in Airteagal 33.’

               7. In Airteagal 67, cuirtear an méid seo a leanas in ionad fhoclaíocht réamhráiteach na chéad fhomhíre de mhír 1:

               ‘1. I gcás inar gá chun freagairt do ráig COVID‑19 nó chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca ionsaí míleata na Rúise ar an Úcráin a mhaolú, féadfaidh CEMI tacú le cúiteamh d’eagraíochtaí aitheanta táirgeoirí agus do chomhlachais aitheanta eagraíochtaí táirgeoirí a stórálann táirgí iascaigh nó dobharshaothraithe arna liostú in Iarscríbhinn II a ghabhann le Rialachán (AE) Uimh. 1379/2013 nó táirgí a thagann faoi chód AC 0302 mar a liostaítear i bpointe (a) d’Iarscríbhinn I a ghabhann leis an Rialachán sin, ar choinníoll go stóráiltear na táirgí sin i gcomhréir le hAirteagail 30 agus 31 den Rialachán sin, agus faoi réir na gcoinníollacha seo a leanas:’

               ‘8. In Airteagal 67, cuirtear an méid seo a leanas in ionad mhír 2:

               ‘2. An tacaíocht dá dtagraítear i mír 1, tiocfaidh deireadh léi an 31 Nollaig 2020, ach amháin má mhaolaíonn sí éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca ionsaí míleata na Rúise ar an Úcráin.

               I gcomhréir leis an dara fomhír d’Airteagal 65(9) de Rialachán (CE) Uimh. 1303/2013 agus de mhaolú ar an gcéad fhomhír de, beidh caiteachas le haghaidh oibríochtaí a fhaigheann tacaíocht faoin Airteagal seo incháilithe ón 1 Feabhra 2020 ar aghaidh chun freagairt don ráig COVID‐19, agus ón 24 Feabhra 2022 ar aghaidh chun éifeachtaí na míshocrachta sa mhargadh ar an slabhra soláthair táirgí iascaigh agus dobharshaothraithe de dheasca ionsaí míleata na Rúise ar an Úcráin a mhaolú.’

               9. In Airteagal 68, cuirtear an mhír 3 seo a leanas leis:

               ‘3. Féadfaidh CEMI tacú le cúiteamh airgeadais d’oibreoirí san earnáil iascaigh agus dobharshaothraithe as an ioncam a bhfuil siad dá uireasa, agus as costais bhreise a thabhaigh siad mar gheall ar an míshocracht sa mhargadh de dheasca ionsaí míleata na Rúise ar an Úcráin agus a éifeachtaí ar shlabhra soláthair na dtáirgí iascaigh agus dobharshaothraithe.

               I gcomhréir leis an dara fomhír d’Airteagal 65(9) de Rialachán (AE) Uimh. 1303/2013, beidh caiteachas ar oibríochtaí a fhaigheann tacaíocht faoin gcéad fhomhír incháilithe ón 24 Feabhra 2022 ar aghaidh.

               An cúiteamh dá dtagraítear sa chéad fhomhír, déanfar é a ríomh i gcomhréir le hAirteagal 96.’

               10. In Airteagal 95, cuirtear an méid seo a leanas in ionad mhír 2, pointe (e):

               ‘(e) baineann an oibríocht le tacaíocht faoi Airteagal 33 nó Airteagal 34 nó le cúiteamh faoi Airteagal 54, Airteagal 55, Airteagal 56, Airteagal 68(3) nó Airteagal 69(3);’

               Airteagal 2
                  Leasuithe ar Rialachán (AE) Uimh. 508/2014

               Cuirtear an méid seo a leanas in ionad Airteagal 96 de Rialachán (AE) Uimh. 508/2014:

               ‘Airteagal 96
               Costais bhreise nó ioncam a bhfuiltear dá uireasa a ríomh

               I gcás ina ndeonaítear cabhair ar bhonn costais bhreise nó ioncam a bhfuiltear dá uireasa, áiritheoidh na Ballstáit go bhfuil na ríomhanna ábhartha leormhaith, cruinn agus bunaithe roimh ré ar bhonn ríomh atá cóir, cothrom agus infhíoraithe.’

               Airteagal 3

               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        IO C , , lch. .

                     (2)

                        IO C , , lch. .

                     (3)

                        Rialachán (AE) Uimh. 508/2014 ó Pharlaimint na hEorpa agus ón gComhairle an 15 Bealtaine 2014 maidir leis an gCiste Eorpach Muirí agus Iascaigh agus lena n‑aisghairtear Rialachán (CE) Uimh. 2328/2003 ón gComhairle, Rialachán (CE) Uimh. 861/2006 ón gComhairle, Rialachán (CE) Uimh. 1198/2006 ón gComhairle, Rialachán (CE) Uimh. 791/2007 ón gComhairle agus Rialachán (AE) Uimh. 1255/2011 ó Pharlaimint na hEorpa agus ón gComhairle (IO L 149, 20.5.2014, lch. 1).

                     (4)

                        Rialachán (AE) Uimh. 1379/2013 ó Pharlaimint na hEorpa agus ón gComhairle an 11 Nollaig 2013 maidir le comheagrú na margaí i dtáirgí iascaigh agus dobharshaothraithe, lena leasaítear Rialacháin (CE) Uimh. 1184/2006 agus (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 104/2000 ón gComhairle (IO L 354, 28.12.2013, lch. 1).

                     (5)

                        Rialachán (AE) Uimh. 1303/2013 ó Pharlaimint na hEorpa agus ón gComhairle an 17 Nollaig 2013 lena leagtar síos forálacha coiteanna maidir le Ciste Forbraíochta Réigiúnaí na hEorpa, Ciste Sóisialta na hEorpa, an Ciste Comhtháthaithe, an Ciste Eorpach Talmhaíochta um Fhorbairt Tuaithe agus an Ciste Eorpach Muirí agus Iascaigh agus lena leagtar síos forálacha ginearálta maidir le Ciste Forbraíochta Réigiúnaí na hEorpa, Ciste Sóisialta na hEorpa, an Ciste Comhtháthaithe agus an Ciste Eorpach Muirí agus Iascaigh agus lena n‑aisghairtear Rialachán (CE) Uimh. 1083/2006 (IO L 347 20.12.2013, lch. 320).